CELEX: E2014P0007
Language: mt
Date: 2014-01-14 00:00:00
Title: Azzjoni mressqa fl-14 ta’ Jannar 2014 mill-Awtorità ta’ Sorveljanza tal-EFTA kontra r-Renju tan-Norveġja (Kawża E-7/14)

28.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 163/12
            
         Azzjoni mressqa fl-14 ta’ Jannar 2014 mill-Awtorità ta’ Sorveljanza tal-EFTA kontra r-Renju tan-Norveġja
   (Kawża E-7/14)
   (2014/C 163/11)
   Fl-14 ta’ Jannar 2014 l-Awtorità ta’ Sorveljanza tal-EFTA, irrappreżentata minn Xavier Lewis u Gjermund Mathisen, li qegħdin jaġixxu ta’ Aġenti tal-Awtorità ta’ Sorveljanza tal-EFTA, Rue Belliard 35, 1040 Brussell, il-Belġju, ħadet azzjoni kontra r-Renju tan-Norveġja fil-Qorti tal-EFTA.
   L-Awtorità ta’ Sorveljanza tal-EFTA titlob lill-Qorti tal-EFTA biex:
   
               1.
            
            
               Tiddikjara li, billi n-Norveġja żammet fis-seħħ regoli nazzjonali li jipprevedu li l-ammont sħiħ ta’ taxxa tar-reġistrazzjoni huwa dovut għal vetturi b’mutur mikrijin irreġistrati barra l-pajjiż importati temporanjament minn residenti Norveġiżi fin-Norveġja, mingħajr ma l-persuna jkollha xi dritt għal eżenzjoni jew rifużjoni fejn il-vettura la hija intenzjonata għal użu essenzjalment fin-Norveġja fuq bażi permanenti u lanqas fil-fatt tintuża f’dik il-manjiera, in-Norveġja ma ssodisfatx l-obbligi tagħha skont l-Artikolu 36 tal-Ftehim taż-ŻEE.
            
         
               2.
            
            
               Tordna lir-Renju tan-Norveġja jħallas l-ispejjeż tal-proċedimenti.
            
         
      L-isfond legali u fattwali u l-eċċezzjonijiet miġjuba bħala sostenn:
   
   
               —
            
            
               Il-leġiżlazzjoni Norveġiża tipprevedi li karozzi rreġistrati barra l-pajjiż li huma temporanjament importati minn residenti Norveġiżi huma fil-prinċipju suġġetti għat-taxxa ta’ reġistrazzjoni sħiħa mill-mument li jintużaw fin-Norveġja. L-Awtorità ta’ Sorveljanza tal-EFTA hija tal-opinjoni li dan imur kontra l-prinċipju tal-moviment liberu tas-servizzi. Hija tal-fehma li n-Norveġja s’issa naqset milli taddotta l-miżuri leġiżlattivi meħtieġa biex tiżgura l-konformità mal-Artikolu 36 tal-Ftehim taż-ŻEE.
            
         
               —
            
            
               L-Awtorità ta’ Sorveljanza tal-EFTA tiddikjara, inter alia, li l-Artikolu 36 tal-Ftehim taż-ŻEE jipprekludi l-applikazzjoni ta’ kull leġiżlazzjoni nazzjonali li, mingħajr ġustifikazzjoni oġġettiva, timpedixxi fornitur ta’ servizzi milli jeżerċita dik il-libertà.